Alates sellest nädalast on korteriühistutel ja ühisustel võimalik kutsuda oma üldkoosolekutele esinema konsultant, kes aitab ühistu juhatust üldkoosolekul korterelamu renoveerimise vajaduse ning KredExi rekonstrueerimistoetuse  tingimuste selgitamisel.    Samuti annavad konsultandid nõu kortermaja renoveerimise ehituslikes ja finantseerimist puudutavates küsimustes. Konsultandi teenuse tellimine on ühistule tasuta, teatas KredEx.    KredExi eluasemedivisjoni juhi Mirja Adleri sõnul on korterelamu kompleksne renoveerimine keeruline protsess ning kõige suuremaks takistuseks selle otsuse tegemisel on tihti korteriühistu liikmete üksmeele puudumine ning hirmud laenu ja suuremahuliste renoveerimistööde ees. Osaliselt on  hirmu põhjustajaks elanike teadmatus võimalike renoveerimis- ja finantsmeetmete efektiivsuse kohta.    Mõistame korteriomanike kartusi renoveerimise ja laenu võtmise ees, kuid olemasolev eluasemefond on olukorras, kus renoveerimisest mööda vaadata ei saa ning kui renoveerida, siis on nii ehituslikult kui ka majanduslikult kõige otstarbekam renoveerida terviklikult, ütles Adler.    Kuna terviklik renoveerimine on suur ja tähtis otsus, otsustasime pakkuda korteriühistutele abi  üldkoosolekute läbiviimisel, lisas Adler.    Info nõustamisteenust pakkuvate konsultantide kohta on saadaval KredExi kodulehel. Ühistu saab konsultandiga otse ühendust võtta ning koosolekul osalemise kokku leppida.    Delfi Majandus